PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                                                               Bucureşti,  30.08.2005                                                               Nr.  P.l.x- 261


RAPORT  
asupra  propunerii legislative privind modificarea şi completarea art.68 alin.4 din Legea nr.567 din 09.12.2004 publicată în Monitorul Oficial, Partea I, nr.1197 din 14.12.2004 privind statutul  personalului auxiliar de specialitate al instanţelor judecătoreşti şi al parchetelor de pe lângă acestea
În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă  privind modificarea şi completarea art.68 alin.4 din Legea nr.567 din 09.12.2004 publicată în Monitorul Oficial, Partea I, nr.1197 din 14.12.2004 privind statutul  personalului auxiliar de specialitate al instanţelor judecătoreşti şi al parchetelor de pe lângă acestea trimisă cu adresa nr. P.l-.x. 261 din 22 iunie 2005 şi înregistrată sub nr. 31/ 534  din 23 iunie 2005.


 Senatul, în calitate de primă Cameră sesizată, a respins propunerea legislativă în şedinţa din  20 iunie 2005.
Potrivit prevederilor art. 75 din Constituţia României, republicată, şi  ale art.86 alin. (3) pct. 2  din Regulamentul Camerei Deputaţilor, competenţa decizională, în cazul acestei iniţiative legislative, aparţine  Camerei Deputaţilor.
Consiliul Legislativ  a avizat favorabil propunerea legislativă cu unele observaţii şi propuneri conform avizului nr. 133/22.02.2005.
Guvernul,  prin punctul de vedere transmis cu adresa nr.371/15.03.2005 a precizat că nu susţine adoptarea propunerii legislative în forma prezentată de iniţiator.

Comisia pentru buget finanţe şi bănci, sesizată în avizare, a hotărât respingerea propunerii legislative, conform avizului nr.323/29.05.2005.


Propunerea legislativă are ca obiect de reglementare modificarea alin.(4) al art.68 din Legea nr.567/2004 privind statutul personalului auxiliar de specialitate a instanţelor judecătoreşti şi al parchetelor de pe lângă acestea, în sensul  acordării dreptului de a beneficia de pensie de  serviciu şi executorilor judecătoreşti care au funcţionat pe lângă tribunale şi judecătorii şi care au fost pensionaţi înainte de intrarea în vigoare a Legii nr.188/2000 privind executorii judecătoreşti. 
În conformitate cu prevederile art. 60 din Regulamentul Camerei Deputaţilor, membrii comisiei au examinat propunerea legislativă în şedinţa din  30 august 2005.

La dezbaterea acestei propuneri legislative din totalul de 25 de membri ai Comisiei juridice au fost prezenţi  21 deputaţi.

                    În urma,  dezbaterilor şi a punctelor de vedere exprimate de către membrii comisiei  s-a constatat că în elaborarea acestei  propunerii legislative nu s-au respectat prevederile art.15 din Legea nr.500/2002 privind  finanţele publice, potrivit cărora în cazul în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare pentru acoperirea  minusului de venituri sau creşterea cheltuielilor. De asemenea, nu au fost respectate prevederile  art.138 alin.(5) din Constituţia României, potrivit cărora „ nici o cheltuială bugetară nu poate fi aprobată fără stabilirea sursei de  finanţare”.



Faţă de aceste considerente, membrii Comisiei juridice, de disciplină şi imunităţi au hotărât, cu unanimitate de voturi,  să propună Plenului Camerei Deputaţilor respingerea iniţiativei legislative privind modificarea şi completarea art.68 alin.4 din Legea nr.567 din 09.12.2004 publicată în Monitorul Oficial, Partea I, nr.1197 din 14.12.2004 privind statutul  personalului auxiliar de specialitate al instanţelor judecătoreşti şi al parchetelor de pe lângă acestea.
În raport de obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.

PREŞEDINTE,

Sergiu ANDON
Consilier

Diaconu Dumitra

PAGE  
1

